CEZ ÚV SR: 344/2025

KOLEKTÍVNA ZMLUVA VYŠŠIEHO STUPŇA V ŠTÁTNEJ SLUŽBE

NA OBDOBIE 01.07.2025 – 31.12.2025

**V záujme vytvárania priaznivejších podmienok vykonávania štátnej služby štátnymi zamestnancami na obdobie 01.07.2025 – 31.12.2025**

**zmluvné strany**

**štát zastúpený v súlade s § 3 písm. e) zákona č. 2/1991 Zb. o kolektívnom vyjednávaní v znení neskorších predpisov**

**a**

**Konfederácia odborových zväzov Slovenskej republiky a**

**Nezávislé kresťanské odbory Slovenska**

**uzatvárajú**

**podľa § 2 ods. 3 písm. c) zákona č. 2/1991 Zb. o kolektívnom vyjednávaní v znení neskorších predpisov**

**KOLEKTÍVNU ZMLUVU VYŠŠIEHO STUPŇA V ŠTÁTNEJ SLUŽBE OBDOBIE 01.07.2025 – 31.12.2025**

**Čl. I**

**Všeobecné ustanovenia**

1. Kolektívna zmluva vyššieho stupňa v štátnej službe na obdobie 01.07.2025 – 31.12.2025 (ďalej len „kolektívna zmluva“) je uzatvorená v súlade s § 2 ods. 3 písm. c) zákona č. 2/1991 Zb. o kolektívnom vyjednávaní v znení neskorších predpisov (ďalej len „zákon o kolektívnom vyjednávaní“). Kolektívna zmluva je záväzná pre všetkých štátnych zamestnancov a pre všetky služobné úrady podľa zákona č. 55/2017 Z. z. o štátnej službe a o zmene a doplnení niektorých zákonov v znení neskorších predpisov (ďalej len „zákon o štátnej službe“).
2. Obsahom kolektívnej zmluvy je priaznivejšia úprava podmienok vykonávania štátnej služby štátnymi zamestnancami na obdobie 01.07.2025 – 31.12.2025.

**Čl. II**

**Podmienky vykonávania štátnej služby**

1. Služobný čas štátneho zamestnanca je 37 a ½ hodiny týždenne; služobný čas štátneho zamestnanca, ktorý má služobný čas rozvrhnutý tak, že pravidelne vykonáva štátnu službu striedavo v oboch zmenách v dvojzmennej prevádzke je 36 a ¼ hodiny týždenne a služobný čas štátneho zamestnanca, ktorý má služobný čas rozvrhnutý tak, že pravidelne vykonáva štátnu službu striedavo vo všetkých zmenách v trojzmennej prevádzke alebo v nepretržitej prevádzke je 35 hodín týždenne.
2. Základná výmera dovolenky štátneho zamestnanca je päť týždňov. Dovolenka vo výmere šiestich týždňov patrí štátnemu zamestnancovi, ktorý do konca kalendárneho roka dovŕši najmenej 33 rokov veku a štátnemu zamestnancovi, ktorý sa trvale stará o dieťa. Na rozsah nároku štátneho zamestnanca na dovolenku podľa prvej a druhej vety nemá vplyv nadobudnutie účinnosti tejto kolektívnej zmluvy v priebehu kalendárneho roka.
3. Štátnemu zamestnancovi patrí odstupné nad rozsah ustanovený v § 83 ods. 1 alebo ods. 2 zákona o štátnej službe v sume jeho funkčného platu. V podnikovej kolektívnej zmluve môžu zmluvné strany dohodnúť zvýšenie odstupného priaznivejšie, ak to príslušný právny predpis umožňuje.
4. Pri prvom skončení štátnozamestnaneckého pomeru po preukázaní nároku na predčasný starobný dôchodok, starobný dôchodok alebo invalidný dôchodok patrí štátnemu zamestnancovi odchodné nad rozsah ustanovený v § 84 ods. 1 zákona o štátnej službe v sume jeho naposledy priznaného funkčného platu. V podnikovej kolektívnej zmluve môžu zmluvné strany dohodnúť zvýšenie odchodného priaznivejšie, ak to príslušný právny predpis umožňuje.
5. Služobný úrad poskytne štátnemu zamestnancovi na jeho žiadosť dva dni služobného voľna v období od 01.07.2025 do 31.12.2025 podľa § 141 ods. 3 písm. c) Zákonníka práce; za čas služobného voľna patrí štátnemu zamestnancovi funkčný plat.
6. Výška príspevku služobného úradu na doplnkové dôchodkové sporenie v zamestnávateľských zmluvách uzatvorených v období od 01.07.2025 do 31.12.2025 je najmenej 2 % z objemu zúčtovaných platov štátnych zamestnancov zúčastnených na doplnkovom dôchodkovom sporení.

V služobnom úrade, v ktorom sa v podnikovej kolektívnej zmluve uzatvorenej do 30.06.2025 dohodla určitá výška platenia príspevkov na doplnkové dôchodkové sporenie, a v služobnom úrade, ktorý uzatvoril zamestnávateľskú zmluvu s doplnkovou dôchodkovou spoločnosťou do 30.06.2025, zostáva dohodnutá výška platenia príspevkov zachovaná a v období od 01.07.2025 do 31.12.2025 je najmenej 2 % z objemu zúčtovaných platov štátnych zamestnancov zúčastnených na doplnkovom dôchodkovom sporení.

Ak služobný úrad má uzatvorenú zamestnávateľskú zmluvu, ale nemá uzatvorenú zamestnávateľskú zmluvu s doplnkovou dôchodkovou spoločnosťou, s ktorou má uzatvorenú účastnícku zmluvu jeho štátny zamestnanec, je povinný uzatvoriť zamestnávateľskú zmluvu s touto doplnkovou dôchodkovou spoločnosťou, a to do 30 dní odo dňa, keď sa služobný úrad o tejto skutočnosti dozvedel. Ak služobný úrad nemá uzatvorenú žiadnu zamestnávateľskú zmluvu, uzatvorí zamestnávateľskú zmluvu s doplnkovou dôchodkovou spoločnosťou, s ktorou má uzatvorenú účastnícku zmluvu jeho štátny zamestnanec do 30 dní odo dňa, keď sa služobný úrad o tejto skutočnosti dozvedel.

1. Celkový prídel do sociálneho fondu je tvorený:
   1. povinným prídelom vo výške 1 % a
   2. ďalším prídelom najmenej vo výške 0,05 %

zo súhrnu hrubých platov zúčtovaných štátnym zamestnancom na výplatu za kalendárny rok.

1. V podnikovej kolektívnej zmluve možno dohodnúť dennú výšku náhrady príjmu pri dočasnej pracovnej neschopnosti štátneho zamestnanca vo vyššej percentuálnej sadzbe ako ustanovuje zákon, najviac vo výške 80 % denného vymeriavacieho základu štátneho zamestnanca.
2. Zmluvné strany berú na vedomie, že odmena v sume 800 eur, ktorá bola dojednaná v rámci kolektívneho vyjednávania o Kolektívnej zmluve vyššieho stupňa v štátnej službe na roky 2025 - 2026, ktoré sa uskutočnilo 17.09.2024 na Úrade vlády SR bola štátnym zamestnancom, ktorých štátnozamestnanecký pomer trval k 31.05.2025 a ktorí plnili služobné úlohy v období od 01.01.2025 do 31.05.2025 aspoň v minimálnom rozsahu vyplatená vo výplatnom termíne za mesiac máj 2025. Ak štátny zamestnanec vykonával štátnu službu v kratšom týždennom služobnom čase, ako bol jeho ustanovený týždenný služobný čas, odmena bola štátnemu zamestnancovi pomerne krátená. Štátnemu zamestnancovi, ktorý spĺňal uvedené podmienky a ktorému odmena nebola vyplatená, bude odmena vyplatená vo výplatnom termíne za mesiac júl 2025.

**Čl. III**

**Záverečné ustanovenia**

1. Ktorákoľvek zo zmluvných strán môže počas trvania tejto kolektívnej zmluvy požiadať o jej zmenu.
2. Kolektívna zmluva nadobúda platnosť dňom podpisu zmluvnými stranami. Kolektívna zmluva sa uzatvára na obdobie 01.07.2025 – 31.12.2025, nadobúda účinnosť 01.07.2025, a končí 31.12.2025.
3. Kolektívna zmluva je vyhotovená v 16 exemplároch. Každá zo zmluvných strán dostane toľko exemplárov, koľko zástupcov za zmluvnú stranu kolektívnu zmluvu podpísalo.

Bratislava .........................

**Splnomocnení zástupcovia zamestnávateľa podľa § 3 písm. e) zákona o kolektívnom vyjednávaní**

**Tatiana Janečková**

generálna tajomníčka služobného úradu Úrad vlády SR

**Radovan Majerský**

štátny tajomník

Ministerstvo financií SR

**Matúš Šutaj Eštok**

minister vnútra SR

**Erik Tomáš**

minister práce, sociálnych vecí a rodiny SR

**Splnomocnení zástupcovia zamestnancov podľa § 3 písm. a) zákona o kolektívnom vyjednávaní**

Konfederácia odborových zväzov Slovenskej republiky zastúpená:

**Monika Uhlerová**

prezidentka KOZ SR

**Pavel Ondek**

predseda OZ pracovníkov školstva a vedy na Slovensku

**Anton Szalay**

predseda SOZ zdravotníctva a sociálnych služieb

**Milena Rácová**

predsedníčka SOZ verejnej správy a kultúry

**Peter Jakubík**

predseda OZ polície v SR

**Katarína Krajčová**

predsedníčka SOZ zamestnancov obrany

**Mária Rusňáková**

predsedníčka OZ justície v SR

**Jana Žitňáková**

predsedníčka OZ pracovníkov poľnohospodárstva na Slovensku

Nezávislé kresťanské odbory Slovenska zastúpené:

**Ľubica Černá**

prezidentka NKOS